2021. gada 29. oktobrī

Latvijas Nacionālā kamaniņu sporta izlase aizvada pirmo cīņu par punktiem ceļā uz Pekinas ziemas olimpiskajām spēlēm

Piektdien, 29. oktobrī, atceltā Latvijas kausa vietā Latvijas Nacionālā kamaniņu sporta izlase aizvadīja kontroltreniņu. Tas iekļauts atlases kritērijos cīņā par ceļa zīmi uz XXIV ziemas olimpiskajām spēlēm Pekinā, kas norisināsies 2022. gada februārī.

Dāmu konkurencē absolūti labāko rezultātu divu braucienu summā – 1:24.816 uzrādīja pagājušās sezonas noslēdzošā posma Sanktmoricā, Sveičē čempione Elīna Ieva Vītola. Otrajā vietā, finišējot 1:24.827 minūtē, ierindojās pieredzējusī Elīza Tīruma. Trešā – Sigita Bērziņa, divu braucienu summā līderei piekāpjoties par 0.187 sekundēm. Ceturtā – Ulla Zirne (+ 0.348), bet piektajā pozīcijā, otrajā braucienā piedzīvojot kritienu, Kendija Aparjode.

Vīru konkurencē labākais – Kristers Aparjods, kas pēc pirmā brauciena ierindojās trešajā vietā, bet, otrajā braucienā uzrādot labāko rezultātu – 48.701 sekunde, divu braucienu summā izcīnīja pirmo vietu. Otrajā vietā, līderim piekāpjoties vien 0.015 sekundes, – juniors Gints Bērziņš. Trešajā vietā – Riks Kristens Rozītis (+ 0.050), bet ceturtais – Artūrs Dārznieks (+ 0.144).

Savukārt divvietīgo ekipāžu konkurencē sīvā cīņā, otrās vietas ieguvējus apsteidzot par 0.096 sekundēm, uzvarēja pieredzējušākais Latvijas duets – Andris Šics/Juris Šics, aiz sevis atstājot jaunos – Mārtiņu Botu/Robertu Plūmi.

*“Nevarētu teikt, ka kontroltreniņā bija lieli pārsteigumi, jo treniņos visi – vairāk vai mazāk brauca ar blīviem rezultātiem. No malas varēja redzēt, ka pirmajās sacensībās, kurās varēja iegūt punktus, dažiem varbūt bija manrāža. Žēl Kendiju, kura 15. virāžas izejā izkrita, bet jāsaka, ka arī pēdējo dienu treniņos viņai tieši šajā trases posmā neveicās, plus vēl papildus uztraukums un diemžēl piektā vieta. Tagad viņai būs sevi ļoti labi jāpierāda Ķīnas kontroltreniņos, lai iegūtu pēc iespējas vairāk punktus. Kopumā rezultāti ir bez lieliem pārsteigumiem, visi ir gana līdzīgi un spēcīgi,”* kontroltreniņa rezultātus komentē Latvijas Nacionālās kamaniņu sporta izlases menedžeris un treneris Kristaps Mauriņš.

Straujiem soļiem tuvojoties olimpiskajai sezonai, informējam, ka 2021./22. gada sezonā kamaniņu sporta sacensības ikviens varēs vērot ne vien TV ekrānos kanālā Sportacentrs.com TV, bet arī interneta vidē - portālā Sportacentrs.com.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456